ครม. อนุมัติ 1,500 ล้านบาท ให้ออมสินปล่อยกู้ใน “มาตรการสินเชื่อสร้างงาน สร้างอาชีพ” สูงสุด 3 แสนบาทต่อคน
นายธนกร วังบุญคงชนะ โฆษกประจำสำนักนายกรัฐมนตรี เผยที่ประชุมคณะรัฐมนตรีเห็นชอบให้ธนาคารออมสินดำเนินมาตรการสินเชื่อสร้างงาน สร้างอาชีพ โดยอนุมัติวงเงิน 1,500 ล้านบาท ในส่วนที่ธนาคารออมสินขอชดเชยความเสียหายที่เกิดจากหนี้ที่ไม่ก่อให้เกิดรายได้ หรือ NPL ร้อยละ 30 ของวงเงินสินเชื่อที่อนุมัติทั้งหมด 5,000 ล้านบาท เพื่อให้ธนาคารออมสินสนับสนุนสินเชื่อเพื่อเป็นเงินเริ่มทุนเริ่มต้นในการประกอบอาชีพ หรือเสริมสภาพคล่องให้สามารถกลับมาประกอบอาชีพ หรือดำเนินธุรกิจต่อไปได้ โดยมีกลุ่มเป้าหมาย อาทิ ผู้เริ่มประกอบอาชีพและผู้ประกอบการรายย่อย หรือช่างทุกประเภท ผู้ประกอบการขนาดย่อม ที่มีสถานที่จำหน่ายแน่นอนและผู้ขับขี่รถสาธารณะ ทั้งนี้วงเงินสินเชื่อปล่อยกู้รายละ ไม่เกิน 300,000 บาท ระยะเวลาการกู้ไม่เกิน 5 ปี อัตราดอกเบี้ยร้อยละ 3.99 ต่อปี ระยะเวลาการขอยื่นสินเชื่อ ตั้งแต่วันที่คณะรัฐมนตรีมีมติเห็นชอบถึง 30 กันยายน 2565 และพิเศษในช่วงนี้ปลอดชำระเงินต้นและดอกเบี้ย 6 งวดแรก คาดว่ามาตรการดังกล่าว จะช่วยเหลือประชาชนให้สามารถกลับมาประกอบอาชีพ หรือดำเนินธุรกิจต่อไปได้ ประมาณ 60,000 ราย